**Dlhodobý pobyt**

Policajný útvar udelí dlhodobý pobyt, štátnemu príslušníkovi tretej krajiny,

1. ktorý sa na území Slovenskej republiky zdržiava oprávnene a nepretržite po dobu piatich rokov bezprostredne pred podaním žiadosti,
2. ktorému zanikol dlhodobý pobyt podľa § 55 písm. e) alebo § 56 písm. b), c) alebo písm. d), alebo
3. ktorý má päť rokov oprávnený, nepretržitý pobyt na území členských štátov ako držiteľ modrej karty a zdržiava sa na území Slovenskej republiky ako držiteľ modrej karty najmenej dva roky bezprostredne pred podaním žiadosti.

Dlhodobý pobyt sa udeľuje na neobmedzený čas.

Do doby nepretržitého pobytu podľa osoby, ktorá **sa** na území Slovenskej republiky zdržiava oprávnene a nepretržite po dobu piatich rokov bezprostredne pred podaním žiadosti **sa nezapočítava** doba pobytu štátneho príslušníka tretej krajiny

1. keď má udelený prechodný pobyt na účel sezónneho zamestnania
2. sa zdržiava na území Slovenskej republiky podľa **§ 23 ods. 6** písm. b), c) alebo písm. d)
3. požíva diplomatické výsady a imunity na území Slovenskej republiky podľa medzinárodného práva.

Do doby nepretržitého pobytu podľa odseku 1 písm. a) **sa započítava**

1. doba prechodného pobytu na účel štúdia alebo doba prechodného pobytu podľa § 25 ods. 1 písm. d) až f) na území Slovenskej republiky v polovičnej dĺžke
2. doba najviac šiestich po sebe nasledujúcich mesiacov a najviac desiatich mesiacov, počas ktorých sa štátny príslušník tretej krajiny po oznámení policajnému útvaru zdržiaval mimo územia Slovenskej republiky
3. doba od podania žiadosti o udelenie azylu do rozhodnutia o udelení azylu alebo poskytnutia doplnkovej ochrany.

Do doby nepretržitého pobytu osoby, ktorá má päť rokov oprávnený, nepretržitý pobyt na území členských štátov ako držiteľ modrej karty a zdržiava sa na území Slovenskej republiky ako držiteľ modrej karty najmenej dva roky bezprostredne pred podaním žiadosti, sa započítava doba najviac 12 po sebe nasledujúcich mesiacov a najviac 18 mesiacov, počas ktorých sa štátny príslušník tretej krajiny zdržiaval mimo územia členských štátov.